
TÁJÉKOZTATÓ
A LEENDŐ ELSŐ OSZTÁLYOS GYERMEKEK ISKOLAVÁLASZTÁSÁNAK IGÉNYFELMÉRÉSÉRŐL
Tisztelt Szülők! Tisztelt Gondviselők!
A gyermek abban az évben, amelynek augusztus 31. napjáig a hatodik életévét betölti, tankötelessé válik. 
A beiratkozás előtt a Kelet-Pesti Tankerületi Központ fenntartásában működő Budapest X. kerületi és Budapest XVII. kerületi általános iskolákban az iskolaválasztásról előzetes igényfelmérést tartunk a leendő első osztályos gyermekek szülei, gondviselői körében.
A Kelet-Pesti Tankerületi Központ fenntartásában működő kőbányai vagy rákosmenti általános iskola választása esetén a tájékoztató mellékletét képező formanyomtatványt kitöltve a megjelölt intézményhez – az iskola honlapján megadott módon – elektronikus úton, vagy papír alapon az alábbi időpontban lehet benyújtani.
2026. március 2. (hétfő) - 2025. március 6. (péntek)
7:30 óra - 17:30 óra
Az igényfelmérő lapon egy intézményt kérünk megnevezni, azon belül külön veendő számításba az iskola emelt szintű/többlet óraszámú vagy az általános tantervű osztálya (a sorrend egyben prioritást is jelent). Fontos, hogy a szülők, gondviselők egyetértve válasszanak gyermekük számára iskolát. Az iskola a gyermeket előjegyzésbe veszi.
Az igényfelmérő formanyomtatvány 2026. január 23-ától az iskolák honlapjáról letölthető. Az igényfelmérő lap kitöltése és benyújtása önkétesen történik.
Az adatszolgáltatás és - kezelés célhoz kötött, az általános iskolai beiratkozás előkészítését segíti. A személyes adatokat az intézményen belül az igényfelmérés lebonyolításáért felelős személyek kezelik a beiratkozás lezárásáig.
A 2026/2027. tanév első évfolyamára a jelentkezés az e-Kréta rendszerben online adatfeltöltéssel és ezt követően személyes megjelenéssel történik a 2026. március 23-án megjelenő Felhívásban foglaltak szerint.
A beiratkozás időpontja: 2026. április 23. – 2026. április 24.
A gyermek felvételéről az iskola igazgatója dönt. Az igazgató a felvételről tanulói jogviszonyt létesítő vagy kérelmet elutasító döntést hoz. Döntését – jogszabályban meghatározott formában – írásban közli a szülővel, gondviselővel. Az iskolába felvett gyermekek osztályba való beosztásáról a szakmai munkaközösség véleményének kikérésével – az igazgató dönt.
A körzetes általános iskolák keresőjét az Oktatási Hivatal honlapján „A KIR időszakos adatgyűjtések, névjegyzékek, tankönyv, INYR, NKP” címszó alatt : https://kir2korzet3h.kir.hu/Pub/index , valamint az általános iskolák honlapján találják.
Budapest, 2026. január 
	dr. Hicz János
	tankerületi igazgató

